Diari Oficial de la Generalitat Valenciana


Sumari del DOGV 7674, del 09-12-2015 (2015/9880)

DECRET 219/2015, de 4 de desembre, del Consell, pel qual s'aprova l'oferta d'ocupació pública de 2015 per al personal de l'Administració de la Generalitat.
-----------------------------------------------------------------------------------------------------------------------------------------------------------

### Dades del document

Número de DOGV
:   7674

Data del DOGV
:   09-12-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/9880


Data del document
:   04-12-2015

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * concurs administratiu

DECRET 219/2015, de 4 de desembre, del Consell, pel qual s'aprova l'oferta d'ocupació pública de 2015 per al personal de l'Administració de la Generalitat. [2015/9880]  
Dins del marc legislatiu de l'article 70 del Reial Decret Legislatiu 5/2015, de 30 d'octubre, pel qual es va aprovar el Text Refós de la Llei de l'Estatut Bàsic de l'Empleat Públic, l'article 46 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, estableix que anualment el Consell determinarà les necessitats de personal amb consignació pressupostària que no puguen ser cobertes amb els efectius existents, o estiguen cobertes per personal interí als quals es refereix l'article 16.2.a, per mitjà de l'aprovació de l'oferta d'ocupació pública, que serà publicada en el Diari Oficial de la Comunitat Valenciana.  
Aquesta previsió ha de matisar-se d'acord amb el que preveuen les lleis de pressupostos, tant de l'Estat com de la Generalitat, per a 2015, que limiten la incorporació de nou personal a determinats sectors funcionals en què la taxa de reposició d'efectius es fixa en un màxim del 50 %, respectant en tot cas les disponibilitats pressupostàries del capítol I del pressupost de despeses. Els criteris per al càlcul de la taxa esmentada són els definits en l'apartat 3 de l'article 21 de la Llei 36/2014, de 26 de desembre, de Pressupostos Generals de l'Estat, segons el qual no computaran, dins del límit màxim de places derivat d'aquella, aquelles que es convoquen per a la seua provisió per mitjà de processos de promoció interna.  
Dins d'aquestes limitacions i des del coneixement que la reposició d'efectius en l'Administració de la Generalitat ha sigut mínima en els últims anys, el present decret ha d'establir els criteris que presidiran els processos de selecció dels candidats que millor s'ajusten a les necessitats de l'Administració de la Generalitat, compatibilitzant l'austeritat en matèria de despeses de personal amb la recerca del major grau d'eficàcia possible en la prestació dels serveis públics.  
  
Per a això es fa ús de la possibilitat que ofereix l'apartat 3 de l'article 32 de la Llei 8/2014, de 26 de desembre, de la Generalitat, de Pressupostos de la Generalitat per a l'exercici 2015, sobre acumulació de les places resultants de l'aplicació de la taxa de reposició corresponent a cada sector o funció en aquells llocs de treball la cobertura dels quals es considere prioritària o que afecten el funcionament dels serveis públics essencials. També, dins de les previsions de la Llei de Pressupostos Generals de l'Estat, s'utilitza la promoció interna, no afectada per la taxa de reposició, com a instrument de planificació i reestructuració dels recursos humans, amb la finalitat d'aconseguir una administració més professionalitzada sense afectar les disponibilitats pressupostàries.  
  
D'altra banda, es compleix el que disposa l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, que estableix que en les ofertes d'ocupació pública es reservarà una quota no inferior al 7 % de les vacants per a ser coberta entre persones amb diversitat funcional, considerant com a tals les definides en els apartats 1 i 2 de l'article 4 del Text Refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre, de manera que, almenys, s'arribe al 2 % dels efectius totals.  
  
Així mateix, s'han introduït en el decret mesures per a garantir que en els processos selectius siga efectiva la igualtat entre dones i homes, de conformitat amb el que disposa la Llei Orgànica 3/2007, de 22 de març, per a la Igualtat Efectiva de Dones i Homes.  
El present decret ha sigut negociat amb les organitzacions sindicals presents en la Mesa Sectorial de Funció Pública, en la reunió de 9 de novembre de 2015, d'acord amb el que estableix l'article 154.2.l de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
Per tot això, en execució de les atribucions previstes en l'article 8 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, amb l'informe favorable de la Direcció General de Pressupostos, a proposta de la consellera de Justícia, Administració Pública, Reformes Democràtiques i Llibertats Públiques i amb la deliberació prèvia del Consell, en la reunió del dia 4 de desembre de 2015,  
  
  
DECRETE  
  
Article 1. De l'oferta d'ocupació pública  
De conformitat amb el que disposen els articles 46 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, i 70 del Text Refós de la Llei de l'Estatut Bàsic de l'Empleat Públic, aprovat pel Reial Decret Legislatiu 5/2015, de 30 d'octubre, així com el que preveu l'article 32 de la Llei 8/2014, de 26 de desembre, de la Generalitat, de Pressupostos de la Generalitat per a l'exercici 2015, i l'article 21 de la Llei 36/2014, de 26 de desembre, de Pressupostos Generals de l'Estat per al mateix exercici, s'aprova l'oferta d'ocupació pública corresponent a l'anualitat esmentada, per a l'àmbit de l'Administració de la Generalitat i referida exclusivament a llocs de treball la gestió dels quals té atribuïda la Direcció General de Funció Pública, de la Conselleria de Justícia, Administració Pública, Reformes Democràtiques i Llibertats Públiques.  
  
  
Article 2. Contingut de l'oferta  
1. La present oferta d'ocupació pública conté places corresponents a llocs de treball que estan dotats pressupostàriament i inclosos en les relacions de llocs de treball aprovades. Els llocs esmentats es troben vacants o es troben exercits de mode interí o temporal, pertanyent, en tot cas a sectors, funcions i grups que es consideren absolutament prioritaris o afecten el funcionament dels serveis públics essencials, i estan inclosos entre els previstos en l'article 32.2 de la Llei 8/2014, de 26 de desembre, de la Generalitat, de Pressupostos de la Generalitat per a l'exercici 2015.  
2. Les places a què es refereix l'apartat anterior ascendeixen a un total de 262, i són les que s'indiquen en els annexos del present decret, amb especificació del cos o escala, així com del nombre de llocs de l'oferta compresos en cada apartat.  
3. En la present oferta s'inclouen 130 places que corresponen al torn lliure (annex I) i 132 a promoció interna (annex II), complint la previsió de l'article 119 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, quant a la reserva per a la promoció interna del personal.  
4. Les places incloses en l'annex II que resulten desertes després del corresponent procés selectiu de promoció interna no podran ser acumulades a convocatòries de torn lliure.  
  
Article 3. De les convocatòries  
1. Els processos selectius derivats de la present oferta d'ocupació pública han de ser convocats per la Conselleria de Justícia, Administració Pública, Reformes Democràtiques i Llibertats Públiques en el termini màxim d'un any, d'acord amb el que disposa el Reial Decret Legislatiu 5/2015, de 30 d'octubre, pel qual es va aprovar el Text Refós de la Llei de l'Estatut Bàsic de l'Empleat Públic, en la Llei 10/2010, de 9 de juliol, de la Generalitat, d'ordenació i gestió de la funció pública valenciana, i la resta de disposicions que siguen d'aplicació.  
  
2. Les convocatòries de promoció interna s'obriran a personal funcionari de carrera de l'Administració de la Generalitat amb els següents tres tipus de procedència, sempre que aquests existiren en relació al cos convocat:  
a) El personal que pertanya a un cos o escala del grup o subgrup immediatament inferior al de les places convocades, i que estiga dins del mateix itinerari professional (promoció interna vertical).  
b) El personal que pertanya a un altre cos o escala del mateix grup o subgrup de classificació professional (promoció interna horitzontal).  
  
c) El personal que pertanya a un cos o escala del grup o subgrup immediatament inferior al de les places convocades, i que no estiga dins del mateix itinerari professional (promoció interna mixta).  
3. Les convocatòries de promoció interna determinaran, en cada cas, de quines proves o de quines matèries quedaran exempts el personal que participe a través de cada una d'aquestes modalitats de promoció interna, sempre que es tracte de coneixements que es puguen considerar prou acreditats a través de les proves d'ingrés al cos o escala d'origen.  
  
  
Article 4. Reserva per a persones amb diversitat funcional  
1. Es reserva més d'un 7 % de la totalitat de les places previstes en aquesta oferta d'ocupació pública per a ser cobertes entre persones amb un grau de diversitat funcional igual o superior al 33 %, sempre que aquesta siga compatible amb l'exercici de les funcions pròpies dels llocs de treball, de conformitat amb l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
2. La reserva a què es refereix l'apartat anterior es desglossa de la manera següent:  
a) Un mínim del 5 % dels llocs contemplats es reservaran per a ser coberts per persones amb una diversitat funcional física, sensorial o psíquica no prevista en l'apartat següent.  
b) Un mínim del 2 % dels llocs contemplats es reservaran per a ser coberts per persones amb una diversitat funcional que tinga el seu origen en una diversitat funcional intel·lectual.  
  
Article 5. Desenvolupament dels processos selectius per a persones amb diversitat funcional  
1. Les proves selectives destinades a persones amb diversitat funcional tindran idèntic contingut que les establides per a la resta dels aspirants, sense perjuí de les adaptacions i els ajustos raonables necessaris de temps i mitjans per a la seua realització, per a assegurar que les persones amb diversitat funcional hi participen en condicions d'igualtat, a excepció del que disposa l'apartat següent.  
2. Les convocatòries per a l'accés de les persones a què es refereix a l'apartat 2.b de l'article anterior estaran dirigides especialment a acreditar que els aspirants posseeixen els coneixements imprescindibles que els permeten realitzar les tasques pròpies del lloc de treball.  
  
Article 6. Mesures per a promoure la igualtat de gènere  
Les convocatòries hauran d'incloure com a criteri de desempat, abans del sorteig o primera lletra del cognom, la resolució en favor del sexe que estiguera infrarepresentat dins del col·lectiu de persones que formen part del cos o escala objecte de la convocatòria.  
  
  
DISPOSICIÓ ADDICIONAL  
  
Única  
Es faculta la consellera de Justícia, Administració Pública, Reformes Democràtiques i Llibertats Públiques per el compliment i execució d'aquest decret.  
  
  
DISPOSICIÓ FINAL  
  
Única  
El present decret tindrà efectes l'endemà de la publicació en el Diari Oficial de la Comunitat Valenciana.  
  
València, 4 de desembre de 2015  
  
El president de la Generalitat,  
XIMO PUIG I FERRER  
  
La consellera de Justícia, Administració Pública,   
Reformes Democràtiques i Llibertats Públiques,  
GABRIELA BRAVO SANESTANISLAO  
  
  
  
ANNEX I  
Torn lliure  
  
Cossos Torn lliure  
general Torn lliure personal amb diversitat   
funcional Total  
A1-03 Cos Superior d'Intervenció i Auditoria de la Generalitat 3 3  
A2-30 Cos Superior de Gestió de Tributs 9 9  
A1-06 Cos Superior Tècnic d'Enginyeria en Informàtica 7 1 8  
A2-02 Cos Superior de Gestió en Enginyeria Tècnica en Informàtica 7 1 8  
A1-14 Cos Superior Tècnic d'Enginyeria de Telecomunicació 2 2  
A2-11 Cos Superior de Gestió en Enginyeria Tècnica de Telecomunicacions 3 3  
A1-12 Cos Superior Tècnic d'Enginyeria Industrial 4 4  
A2-09 Cos Superior de Gestió d'Enginyeria Tècnica Industrial 7 1 8  
A1-13 Cos Superior Tècnic d'Enginyeria de Mines 1 1  
A2-10 Cos Superior de Gestió en Enginyeria Tècnica de Mines 3 3  
A1-17 Cos Superior Tècnic d'Enginyeria de Monts 2 2  
A2-13 Cos Superior de Gestió en Enginyeria Tècnica Forestal 4 4  
C1-13-03 Agents Mediambientals 11 1 12  
A1-28-01 Cos Superior Tècnic d'Investigadors Científics, Escala: Cien-tífic Titular 7 7  
A1-28-02 Cos Superior Tècnic d'Investigadors Científics, Escala: Investigador 9 1 10  
A1-01 Cos Superior Tècnic d'Administració General 20 2 22  
A2-01 Cos Superior de Gestió d'Administració General 17 2 19  
APF-01-01 Subalterns (diversitat funcional intel·lectual) 0 5 5  
Totals 116 14 130  
  
  
  
  
ANNEX II  
Promoció interna  
  
Cossos Promoció interna  
general Promoció interna  
personal amb diversitat funcional Total  
A1-03 Cos Superior d'Intervenció i Auditoria de la Generalitat 2 2  
A2-30 Cos Superior de Gestió de Tributs  
 3 3  
A1-06 Cos Superior Tècnic d'Enginyeria en Informàtica 5 1 6  
A2-02 Cos Superior de Gestió en Enginyeria Tècnica en Informàtica 5 1 6  
A1-14 Cos Superior Tècnic d'Enginyeria de Telecomunicació 1 1  
A2-11 Cos Superior de Gestió en Enginyeria Tècnica de Telecomunicacions 0 0  
A1-12 Cos Superior Tècnic d'Enginyeria Industrial 2 2  
A2-09 Cos Superior de Gestió d'Enginyeria Tècnica Industrial 0 0  
A1-13 Cos Superior Tècnic d'Enginyeria de Mines 0 0  
A2-10 Cos Superior de Gestió en Enginyeria Tècnica de Mines 0 0  
A1-17 Cos Superior Tècnic d'Enginyeria de Monts 2 2  
A2-13 Cos Superior de Gestió en Enginyeria Tècnica Forestal 0 0  
C1-13-03 Agents Mediambientals 3 3  
A1-28-01 Cos Superior Tècnic d'Investigadors Científics, Escala: Científic Titular 1 1  
A1-28-02 Cos Superior Tècnic d'Investigadors Científics, Escala: Investigador  
 1 1  
A1-01 Cos Superior Tècnic d'Administració General 50 5 55  
A2-01 Cos Superior de Gestió d'Administració General 45 5 50  
Totals 120 12 132  
  
  
  
  
  
  
ANNEX III  
Total oferta 2015  
  
Cossos Total torn lliure Total promoció interna Total SFR 3251  
A1-03 Cos Superior d'Intervenció i Auditoria de la Generalitat 3 2 5  
A2-30 Cos Superior de Gestió de Tributs 9 3 12  
A1-06 Cos Superior Tècnic d'Enginyeria en Informàtica 8 6 14  
A2-02 Cos Superior de Gestió en Enginyeria Tècnica en Informàtica 8 6 14  
A1-14 Cos Superior Tècnic d'Enginyeria de Telecomunicació 2 1 3  
A2-11 Cos Superior de Gestió en Enginyeria Tècnica de Telecomunicacions 3 0 3  
A1-12 Cos Superior Tècnic d'Enginyeria Industrial 4 2 6  
A2-09 Cos Superior de Gestió d'Enginyeria Tècnica Industrial 8 0 8  
A1-13 Cos Superior Tècnic d'Enginyeria de Mines 1 0 1  
A2-10 Cos Superior de Gestió en Enginyeria Tècnica de Mines 3 0 3  
A1-17 Cos Superior Tècnic d'Enginyeria de Monts 2 2 4  
A2-13 Cos Superior de Gestió en Enginyeria Tècnica Forestal 4 0 4  
C1-13-03 Agents Mediambientals 12 3 15  
A1-28-01 Cos Superior Tècnic d'Investigadors Científics, Escala: Cien-tífic Titular 7 1 8  
A1-28-02 Cos Superior Tècnic d'Investigadors Científics, Escala: Investigador 10 1 11  
A1-01 Cos Superior Tècnic d'Administració General 22 55 77  
A2-01 Cos Superior de Gestió d'Administració General 19 50 69  
APF-01-01 Subalterns (diversitat funcional intel·lectual) 5 0 5  
Totals 375 244 061